Twee vas wat hulle as polisie voordoenArgieffoto: SAPD/Facebook Twee mans is Maandagoggend op die N12 digby die R558 in Bekkersdal aan die Wes-Rand in hegtenis geneem nadat hulle glo hulself as polisiebeamptes voorgedoen het. Ofentse Morwane, woordvoerder van die Gautengse departement van gemeenskapsveiligheid, sê lede van die Gautengse verkeerspolisie het dié twee tydens ’n roetine stop-en-soek-operasie vasgetrek. “Die verkeerspolisie het ’n swart Toyota Fortuner afgetrek en gevra dat die bestuurder sy lisensie wys. Toe die bestuurder op die punt was om sy lisensie te wys, het een van die polisiebeamptes ’n polisie-identiteitskaart in die bestuurder se beursie opgemerk,” vertel Morwane. Die polisiebeamptes het die bestuurder en passasier gevra of hulle lede van die polisie is. Albei het erken dat hule wel polisiebeamptes is. Morwane sê toe die polisiebeamptes dié twee mans se polisie-identiteitskaarte ondersoek, het hulle bevind dat dit vervals is. Hulle is dadelik in hegtenis geneem. Morwane het bevestig dat hulle tans by die Bekkersdal-polisiestasie aangehou word. Hulle sal na verwagting Dinsdagoggend in die Westonaria-landdroshof verskyn op aanklagte van bedrog en dat hulle hulself as polisiebeamptes voorgedoen het. Die departement prys die ywerige werk van die polisiebeamptes wat hierdie vermeende misdadigers in hul spore stop gestuit het. “Dit is as gevolg van die waaksaamheid van ons beamptes van die Gautengse verkeerspolisie dat hierdie vermeende misdadigers in hegtenis geneem is. Die wetstoepassers in Gauteng sal voortgaan om misdaad te bekamp en die inwoners van Gauteng se veiligheid ten alle tye te verseker. Ons doen ’n beroep op lede van die publiek om nou saam met ons te werk en kriminele aktiwiteite in hul onderskeie gebiede aan te meld,” het Morwane gesê.